Wanaa sümaa jemelin Jesús suluꞌu tü pueulokat Belén suluꞌu tü mmakat Judea,
nia aluwataaka Herodes suluꞌu tü mmakat.
Shiasa süchikijee jemelin nia,
antüsü wane wayuuirua suluꞌumüin tü pueulokat Jerusalén.
Wattajeꞌewalii naya,
wüinpujeꞌewalii.
Atüjaashii naya saaꞌu sukuaippa tü jolotsükat.
Nasakirakalaka:
—¿Jalashi chi joꞌuu jemeikai aluwataainjachikai saaꞌu tü wayuu judíokolüirua?
Weꞌrüitpa wane jolotsü eweetüsü wanaa sümaa chajanain waya wüinpümüin,
watüjaakalaka saaꞌu sünain jemelichipain nia,
wantüinakalaka jooluꞌu yaamüin süpüla weeꞌiyatüinjatüin nujut nümüin —namakalaka.
Otta müshia Herodes chi aluwataashikai,
ooꞌulaka wainma tü kepiasükalüirua suluꞌu Jerusalén,
ashapapajaasü maꞌi naaꞌin naapapa süchiki tü namakat nala wayuukana.
Neenajitkalaka Herodes napüshua na laülaayuushiikana naꞌakajee na sacerdote judíokana ooꞌulaka na karalouktamaajanakana süpüla nüsakirüinjanain naya sünain jalainjachin jemelin Cristo chi Nüneekajalakai Maleiwa.
Nasouktakalaka nümüin:
—Jemeijeechi nia suluꞌu tü pueulokat Belén suluꞌu tü mmakat Judea,
naashin wane nünüikimaajachi Maleiwa sünain nüshajüin paala tü nünüikikat,
sünain maa:
“Tü pueulokat Belén suluꞌu tü mmakat Judea,
nnojotsü shiainjatüin neꞌe wane pueulo meꞌnnaajuusat saꞌaka tü pueulokalüirua chaꞌaya.
Süka jamüin,
eweeteechi yaa suluꞌu wane aluwataai
süpüla niainjachin süpüꞌüyain tü tapüshikalüirua,
na wayuu Israelkana”.
Neenakakalaka Herodes na wayuu wüinpujeꞌewaliikana süpüla naashajaainjachin namaa sujuuna wayuu sooꞌopünaa joujatüin maꞌi shiweetüin tü jolotsü neꞌrakat paala.
Süküjünakalaka nümüin natüma.
Nüjütakalaka naya Belénmüin sünain nümüin namüin:
—Juꞌuna jumaala süpüla jüchajaainjachin nüchiki chi joꞌuukai.
Je jüntapa nünain,
jaapiramaateechi taya nüchiki süpüla toꞌunüinjachin nünainmüin tayakaꞌiya süpüla teeꞌiyatüinjatüin nujut nümüin —nümakalaka Herodes namüin.
Oꞌuna müshiꞌiya naya süchikijee naapüin nünüiki Herodes.
Je tü jolotsü neꞌrapüꞌükat wanaa sümaa chajanain naya wüinpümüin,
oꞌunüsü jooluꞌu napüleerua sünain süshaꞌwalaain iipünaa saaꞌu tü miichikat eere chi joꞌuukai.
Talatashaanasü maꞌi naaꞌin süka neꞌrüin tü jolotsükat.
Je nantapa eemüin tü miichikat,
eeshi napüla chi joꞌuukai sümaa tü niikat.
Noꞌnnuwaakalaka süka nasapain süpüla neeꞌiyatüin nujut nümüin.
Naakatakalaka shirouse tü juraskeerü kaluꞌukot tü nakoloinkat nepialuꞌujee nümüin chi joꞌuukai.
Nasülajakalaka kasa eekai kojutüin maꞌi:
ooro,
wane wunuꞌu jemeta eejuut,
je wane wunuꞌu kanüliasü “mirra”.
Shiasa noꞌunapa süpüla naleꞌejüinjanain noumainpaꞌamüin,
eitaashii suluꞌupünaa wane wopu naatajatü.
Nnojoliishii alatapünaain Jerusalénpünaa süka naapinnüin naꞌlapüinruꞌu nnojoliinjanain naleꞌejüin nünainmüin Herodes.
Shiasa süchikijee noꞌunapa na wayuu wüinpujeꞌewaliikana,
eweetüshi wane aapiee nümaꞌanajeejachi Maleiwa nümüin José nüꞌlapüinruꞌu sünain nümüin nümüin:
“Püchijiraa maala süpüla pümaainjachin chi joꞌuukai sümaa tü niikat chamüin suluꞌumüin tü mmakat Egipto süpüla jujuittüinjanain nuulia Herodes.
Nüchajaweechi achiki chi joꞌuukai süpüla nuꞌutüinjachin naaꞌin.
Anakaja makatüle jia chaꞌaya waneꞌereꞌeya jaapinnapa tatüma”,
nümakalaka chi aapieekai nümüin José.
Nüchijiraakalaka José sünain nujuittüin nümaa chi joꞌuukai je tü niikat süseꞌeruꞌupünaa ai sünain noꞌunüin Egiptomüin
eeinjanale kepiain naya waneꞌereꞌeya ouktapa Herodes.
Alatüsü tüü süpüla keraainjatüin tü nünüikikat chi Maleiwakai aküjünakat paala nütüma wane nünüikimaajachi,
tü makat:
“Teenaküin chi Tachonkai suluꞌujee tü mmakat Egipto”.
Je nütüjaapa saaꞌu Herodes sünain nemeꞌerainpalain nia na wayuu wüinpujeꞌewaliikana,
jashichishaatashi maꞌi nia.
Nuꞌutirakalaka naaꞌin na tepichi tooloyuuchonniikana eekai motsoyünnuuin suulia piama juya suluꞌu tü pueulokat Belén je pejepünaa sünain.
Tü sotokot naaꞌin,
shia tü naashajalakat paala namaa na wayuu wüinpüjeꞌewaliikana sooꞌopünaa joujatüin maꞌi eweetüin tü jolotsü neꞌrakat paala.
Alatüsü tüü süpüla keraainjatüin tü nünüikikat chi Maleiwakai aküjünakat paala nütüma Jeremías chi nünüikimaajachikai,
tü makat:
“Aapünüsü shiꞌira wane wayuuirua sünain shiꞌyalajüin maꞌi yaa suluꞌu tü pueulokat Ramá.
Aꞌyalajüsü tü suuꞌuliwoꞌukalüirua Raquel naaꞌu na süchooinkana.
Nayoukta achikit amüliannaa süka ouktüin naya”.
Shiasa süchikijee ouktapa Herodes,
eweetüshi chaꞌaya Egipto wane aapiee nümaꞌanajeejachi Maleiwa nümüin José nüꞌlapüinruꞌu
sünain nümüin nümüin:
“Püchijiraa maala süpüla pümaainjachin chi jintüikai sümaa tü niikat nachikua chamüin suluꞌumüin tü mmakat Israel.
Na oꞌuteepüꞌükana naaꞌin chi jintüikai,
ouktüinapa”.
Nüchijiraakalaka José sünain nujuittüin nümaa chi jintüikai je tü niikat süpüla oꞌunaa suluꞌumüin tü mmakat Israel.
Mmotshi José seema ekerolaa suluꞌumüin tü mmakat Judea süka naapüin nüchiki chi nüchonkai Herodes kanüliakai Arquelao sünain nuluwataain chaꞌaya süchikijee ouktüin chi nüshikai.
Je José,
süka achiajaanüin nüꞌlapüinruꞌu suulia ekerolaa chamüin,
oꞌuna müshia chamüin suluꞌumüin tü mmakat Galilea.
Je nüntapa chaꞌaya,
oꞌunüshi suluꞌumüin wane pueulo kanüliasü Nazaret süpüla kepiainjanain naya chaꞌaya.
Alatüsü tüü süpüla keraainjatüin tü nünüikikat chi Maleiwakai aküjünakat paala natüma na nünüikimaajanakana,
tü makat:
“Nazaretjeꞌewai chii”.